กลต.มั่นใจปีนี้หุ้นไอพีโอคึกคัก
วอนยื่นไฟลิงครบถ้วนโปร่งใส&#8216;ทีวีไดเร็ค&#8217;แก้ตัวยื่นข้อมูลใหม่
11 ม.ค. 2555

วอนยื่นไฟลิงครบถ้วนโปร่งใส‘ทีวีไดเร็ค’แก้ตัวยื่นข้อมูลใหม่
ก.ล.ต. เชื่อหุ้นไอพีโอปีนี้ฮอต มีบริษัทยื่นไฟลิงแล้ว 10 แห่ง แนะที่ปรึกษาให้ข้อมูลครบถ้วน โปร่งใส ย่นเวลาอนุมัติ ด้าน “ทีวีไดเร็ค” เดินเครื่องเข้าตลาด
นายประกิด บุญยัษฐิติ ผู้ช่วยเลขาธิการ สายงานระดมทุน สำนักงานคณะกรรมการกำกับหลัก ทรัพย์และตลาดหลักทรัพย์ (ก.ล.ต.) เปิดเผยว่า ปี 2555 การเสนอขายหุ้นให้กับประชาชนทั่วไปเป็นครั้งแรก (ไอพีโอ) น่าจะคึกคักกว่าปีก่อน เพราะคาดว่าตลาดไอพีโอคงไม่ถูกกระทบจากเหตุภัยพิบัติและความผันผวนของตลาดหุ้น
ล่าสุด มีบริษัทที่ยื่นแบบแสดงรายการข้อมูล (ไฟลิง) มาให้ ก.ล.ต.พิจารณาแล้วประมาณ 10 บริษัท คาดว่าจะเสนอขายหุ้นได้ทันภายในปีนี้ทั้งหมด
ทั้งนี้ ก.ล.ต.จะใช้เวลาพิจารณาอนุมัติไฟลิงเฉลี่ยประมาณ 45 วัน แต่มีบางกรณีที่อาจจะใช้เวลานานกว่านั้น เพราะ ก.ล.ต.ตรวจพบปัญหาหลายอย่างที่ต้องใช้ความรอบคอบในการพิจารณา โดยปัญหาที่พบบ่อยคือ การเตรียมข้อมูลของที่ปรึกษาทางการเงินไม่ครบถ้วน ระบบควบคุมภายในของบริษัทที่เสนอขายหุ้นไม่โปร่งใส เพราะส่วนใหญ่ให้ความสำคัญกับการขายสินค้า แต่ไม่ให้ความสำคัญกับระบบตรวจสอบถ่วงดุลภายใน
นอกจากนี้ ยังมีปัญหาเกี่ยวกับระบบการบันทึกบัญชีซึ่งไม่ได้มาตร ฐานของสภาวิชาชีพบัญชี หรือบางบริษัทยังไม่ได้ปรับปรุงตามมาตรฐานบัญชีใหม่ (IFRS) ซึ่งปัญหาเหล่านี้ต้องใช้เวลาแก้ไขนาน บางบริษัทใช้เวลาถึง 3 เดือน ทำให้การปรับปรุงไฟลิงหรือการพิจารณาอนุมัติไฟลิงล่าช้าตามไปด้วย จึงอยากให้ที่ปรึกษาเตรียมความพร้อมให้มากที่สุด
ด้านนายทรงพล ชัญมาตรกิจ ประธานเจ้าหน้าที่บริหาร บริษัททีวีไดเร็ค กล่าวว่า บริษัทได้ยื่นไฟลิงขออนุญาตเสนอขายหุ้นไอพีโอกับ ก.ล.ต. เมื่อวันที่ 11 พ.ย. 2554และมีแผนนำหุ้นเข้าจดทะเบียนในตลาดหลักทรัพย์เอ็มเอไอ โดยได้แต่งตั้งให้บริษัทหลักทรัพย์ฟินันเซีย ไซรัส เป็นที่ปรึกษาทางการเงิน
“บริษัทจะเสนอขายหุ้นเพิ่มทุนจำนวน 28.96 ล้านหุ้น มูลค่าที่ตราไว้ (พาร์) หุ้นละ 1 บาท แบ่งเป็นการเสนอขายให้ประชาชน 23.168 ล้านหุ้น และขายให้กับกรรมการหรือพนักงานอีกไม่เกิน 5.792 ล้านหุ้น โดยจะนำเงินไปใช้พัฒนาเทคโนโลยีสารสนเทศและอุปกรณ์คอมพิวเตอร์ ลงทุนขยายร้านค้าปลีก 15 แห่ง และพัฒนาระบบ รวมถึงนำไปใช้เป็นเงินทุนหมุนเวียน” นายทรงพล กล่าว
การเข้าตลาด เอ็ม เอ ไอ จะช่วยเพิ่มความสามารถในการแข่งขันของบริษัท เพราะนอกจากการระดมทุนต้นทุนต่ำแล้ว ยังสร้างความน่าเชื่อถือให้กับบริษัทด้วย 
สำหรับผลประกอบการในช่วง9 เดือน ปี 2554 บริษัทมีรายได้จากการขายและบริการ 1,387.34 ล้านบาท เพิ่มขึ้น 33.64% จากช่วงเดียวกันปีก่อน และมีกำไรสุทธิ 32.01 ล้านบาท
ก่อนหน้านี้ บริษัท ทีวีไดเร็ค ได้ยื่นไฟลิงต่อ ก.ล.ต.แล้ว โดยมีบริษัทหลักทรัพย์โกลเบล็กเป็นที่ปรึกษา